Predkladacia správa

	Dňom 1.januára 2006 nadobudol účinnosť Trestný poriadok, ktorým boli v právnom poriadku Slovenskej republiky vykonané zmeny aj v oblasti právneho styku s cudzinou s vplyvom na vyhlásenia Slovenskej republiky k niektorým trestnoprávnym dohovorom Rady Európy a Organizácie spojených národov, ktorých je Slovenská republika zmluvnou stranou. Predchádzajúca právna úprava vychádzala z delenej príslušnosti na prijatie žiadostí o vykonanie niektorých úkonov v oblasti právneho styku s cudzinou, pričom Generálna prokuratúra SR bola príslušná na prijatie žiadosti, ak sa vec nachádzala v štádiu pred podaním obžaloby a Ministerstvo spravodlivosti SR bolo príslušné na prijatie žiadosti po podaní obžaloby. Tejto právnej úprave zodpovedali aj vyhlásenia Slovenskej republiky, ktorými sa oznamovala iným zmluvným štátom výnimka z dohovorov. Tieto dohovory ako pravidlo uvádzajú styk medzi ministerstvami spravodlivosti. Cieľom čiastočného odvolania vyhlásení je informovanie zmluvných strán niektorých dohovorov Rady Európy a Organizácie spojených národov o zmene právneho stavu v Slovenskej republike, čím sa zabezpečí plynulé vybavovanie agendy právneho styku s cudzinou a zasielanie žiadostí o vykonanie niektorých úkonov v tejto oblasti orgánu príslušnému podľa právneho poriadku Slovenskej republiky. Čiastočné odvolanie vyhlásení sa týka nasledovných trestnoprávnych dohovorov Rady Európy a OSN: 
1.	Európsky dohovor o odovzdávaní trestného konania (ozn. č. 551/1992 Zb. v znení ozn.č. 314/2000 Z.z.) – vyhlásenie podľa čl. 13 ods. 3 v kontexte ustanovenia § 529 ods. 2 Tr. por.;
2.	Európsky dohovor o vzájomnej pomoci v trestných veciach (ozn. č.  550/1992 Zb. v znení ozn.č. 313/2000 Z.z.) – vyhlásenie k  čl. 15 ods. 6 v kontexte ustanovenia § 538 ods. 1 Tr. por.;
3. Dohovor o praní špinavých peňazí, vyhľadávaní, zhabaní a konfiškácii ziskov z trestnej činnosti (ozn.č. 109/2002 Z.z.) - vyhlásenie k čl. 23 v kontexte ustanovenia § 538 ods. 1 Tr. por. ;
4. Dohovor OSN proti nadnárodnému organizovanému zločinu (ozn. č. 621/2003 Z.z.) - vyhlásenie k čl. 18 ods. 13 v kontexte ustanovenia § 538 ods. 1 Tr. por. . 
          Dňom 1.mája 2004 sa Slovenská republika stala členským štátom Európskej únie a je povinná plniť záväzky, ktoré jej z tohto členstva vyplývajú. Rada Európskej únie prijala dňa 13. júna 2002 Rámcové rozhodnutie o európskom zatýkacom rozkaze a o vydávacom konaní medzi členskými štátmi EÚ. Touto právnou úpravou boli medzi členskými štátmi nahradené medzinárodné zmluvy, ktoré upravovali extradíciu. Slovenská republika prevzala do svojho právneho poriadku toto rámcové rozhodnutie zákonom č. 403/ 2004 Z.z. o európskom zatýkacom rozkaze a o zmene a doplnení niektorých zákonov s účinnosťou od 1.8.2004. Rámcové rozhodnutie predpokladá určité výnimky, v rámci ktorých sa naďalej postupuje podľa platných medzinárodných zmlúv, ktoré sú dané vyhláseniami jednotlivých členských štátov. Prax však vytvorila aj ďalšie výnimky, ku ktorým došlo neskoršou implementáciou rámcového rozhodnutia v niektorých členských štátov, alebo sú dôsledkom rozhodnutia vnútroštátnych orgánov (napríklad nemeckého spolkového ústavného súdu). Európsky dohovor o vydávaní (ozn. č. 549/1992 Zb.) predpokladá možnosť nahradenia postupu, ktorý upravuje, v čl. 28 ods. 3. V tomto smere uplatnilo k čl. 28 ods. 3 vyhlásenia priamo 18 štátov.    
          Nepriamo urobilo vyhlásenie o prednosti právnej úpravy EÚ Španielske kráľovstvo, a to vyhlásením k Protokolu, ktorým sa mení a dopĺňa Európsky dohovor o potlačovaní terorizmu. Vzhľadom na komplikácie, ktoré vznikli v súvislosti s uplatňovaním postupu na základe rámcového rozhodnutia, navrhuje sa, aby aj Slovenská republika prijala vyhlásenie k čl. 28 ods. 3 Európskeho dohovoru o vydávaní z 13.12.1957. 
         Návrhy textov zmenených vyhlásení Slovenskej republiky k uvedeným dohovorom, ako aj návrh textu vyhlásenia Slovenskej republiky k  čl. 28 ods. 3 Európskeho dohovoru o vydávaní z 13.12.1957, sú súčasťou návrhu uznesenia. 
          Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.